ریاست علی ظفر بجنوری

**ریاست علی ظفر بجنوری** (1940–2017ء) ایک ہندوستانی دیوبندی عالم، شاعر اور مصنف تھے۔ انھوں نے دار العلوم دیوبند میں تقریباً 47 سال تدریسی خدمات انجام دی ہیں۔ مشہور ترانۂ دار العلوم *”یہ علم و ہنر کا گہوارہ“* انھیں کے ادبی شہ پاروں میں سے ایک ہے۔

## ابتدائی و تعلیمی زندگی
### ولادت و نسب
ان کی ولادت 28 محرم الحرام 1359ھ بہ مطابق 6 مارچ 1940ء بہ روز سنیچر سرائے حکیم، علی گڑھ میں ہوئی۔ آبائی وطن قصبہ حبیب والا، ضلع بجنور تھا۔ چار سال کی عمر میں ہی سایۂ پدری سر سے اٹھ گیا تھا۔

ان کا سلسلۂ نسب 35ویں پشت پر مہمان رسول ابو ایوب انصاری سے جا ملتا ہے، شجرۂ نسب یوں ہے:
ریاست علی بن فراست علی بن مشرف علی بن صادق علی بن اصغر علی بن کمال علی بن مولوی احسان علی بن مولوی محمد امین بن محمد وارث بن عبد الحق بن شیخ سعد اللّٰہ بن شیخ عبد الحمید بن شیخ حبیب اللّٰہ بن شیخ خان بن برخوردار بن عبد الکریم بن عبد الخالق بن عبد الرؤف بن شیخ اسعد بن ابو طاہر بن عبد المالک بن شیخ صادق بن غازی سعد اللّٰہ بن خواجہ جلال الدین بن خواجہ سلیم بن خواجہ اسماعیل بن شیخ الاسلام خواجہ عبد اللّٰہ بن خواجہ ابی منصور بن ابی معاذ بن محمد بن احمد بن علی بن جعفر بن منصور بن ابو ایوب انصاری۔

### تعلیم و فراغت
انھوں نے 1373ھ بہ مطابق 1951ء میں اپنے وطن حبیب والا میں ہائی اسکول درجہ چہارم کا امتحان پاس کیا۔ اس کے بعد وہ اپنے پھوپھا سلطان الحق بجنوری (1907–1987ء)، ناظم کتب خانہ دار العلوم دیوبند کے ہمراہ دیوبند آگئے اور وہیں انھیں کی سرپرستی میں مختلف اساتذۂ دار العلوم سے داخلہ کے بغیر *شرح جامی* تک کی تعلیم حاصل کی۔

18 شوال 1373ھ بہ مطابق 15 مئی 1954ء کو چودہ سال کی عمر میں انھوں نے دار العلوم دیوبند میں داخلہ لیا اور شرح جامی بحث فعل سے دورۂ حدیث تک کی کتابیں وہیں پڑھیں اور 1378ھ بہ مطابق 1958ء کو اول پوزیشن سے امتیازی نمبرات کے ساتھ دورۂ حدیث سے فارغ ہوئے۔

ان کے اساتذۂ دورۂ حدیث دار العلوم دیوبند میں سید فخر الدین احمد مراد آبادی، محمد ابراہیم بلیاوی، سید فخر الحسن مرادآبادی، بشیر احمد خان بلند شہری، محمد طیب قاسمی، ظہور احمد دیوبندی، سید حسن دیوبندی اور محمد جلیل احمد کیرانوی شامل تھے۔ انھوں صحیح بخاری سید فخر الدین احمد مرادآبادی سے پڑھی۔

زمانۂ طالب علمی ہی میں انھوں نے جامعہ اردو، علی گڑھ مسلم یونیورسٹی سے اول پوزیشن کے ساتھ ادیب کامل کا امتحان پاس کیا تھا، جس پر انھیں ’’سرسید گولڈ میڈل‘‘ سے نوازا گیا تھا۔

## تدریس و خدمات
فراغت کے بعد 1956ء میں وہ مدرسہ اصغریہ دیوبند میں مدرس ہوئے اور دو سال تک وہیں تدریسی خدمات انجام دیں۔ فراغت کے بعد وہ اپنے استاذ سید فخر الدین احمد مراد آبادی کی درس بخاری میں شریک ہوکر ان کے دروس کو قلم بند کیا کرتے تھے اور انھیں مرتب کرکے اپنی زندگی ہی میں *’’ایضاح البخاری‘‘* کے نام سے کئی جلدوں میں شائع کیا، جس کا تکملہ ان کے عزیز شاگرد فہیم الدین بجنوری، استاذ دار العلوم دیوبند لکھ رہے ہیں۔

1967ء میں تلاش معاش کے لیے وہ دہلی گئے تھے، تبھی وہاں انھوں نے جمعیت علمائے ہند کے ذیلی اداروں: *الجمعیۃ پریس، دہلی* اور *الجمعیۃ بک ڈپو، دہلی* میں بالترتیب یکے بعد دیگرے تقریباً ساڑھے تین سال تک مینیجر و ناظم کی حیثیت سے خدمات انجام دیں۔ پھر دیوبند آکر انھوں نے *’’کاشانۂ رحمت‘‘* اور *’’مکتبہ مجلس قاسم المعارف‘‘* کے نام سے دو اشاعتی ادارے قائم کیے، جہاں سے انھوں نے پہلی بار اکبر شاہ خان نجیب آبادی کی *’’تاریخ اسلام‘‘* اور قاضی محمد سلیمان منصور پوری کی *’’رحمۃ للعالمین‘‘* شائع کیں۔

### دار العلوم دیوبند میں تقرر
1391ھ بہ مطابق 1971ء میں وہ دار العلوم دیوبند کے استاذ مقرر ہوئے اور اس وقت سے وفات تک انھوں نے سینتالیس سال دار العلوم میں خدمات انجام دیں، اس سینتالیس سالہ عرصے کے اندر؛ انھوں نے مشکوۃ المصابیح، نخبۃ الفکر، سنن ابن ماجہ، سنن ترمذی اور البلاغۃ الواضحہ کے علاوہ؛ مختلف مرحلوں میں عربی اول سے دورۂ حدیث اور شعبہ ہائے تکمیل تک کی اکثر کتابیں پڑھائیں۔
### مناصب
1402ھ م 1982ء سے 1405م 1985ء تک وہ *’’[[ماہنامہ دار العلوم]]‘‘*، دیوبند کے مدیر مسئول رہے۔ 1402ھ م 1982ء سے 1405م 1985ء تک معراج الحق دیوبندی کی صدارت تدریس میں وہ دار العلوم دیوبند کے نائب ناظم مجلس تعلیمی رہے۔

1405ھ م 1985ء سے 1410ھ م 1990ء تک معراج الحق دیوبندی کی صدارت تدریس میں وہ دار العلوم دیوبند کے ناظم تعلیمات (ناظم مجلس تعلیمی) رہے۔ 1406ھ سے 1415ھ تک وہ *’’شیخ الہند اکیڈمی، دار العلوم دیوبند‘‘* کے ڈائریکٹر و نگراں رہے۔

10 مئی 2008ء کو انھیں جمعیت علمائے ہند (میم) کی مجلس عاملہ کا رکن نامزد کیا گیا، پھر اہتمام کے ساتھ وہ مجالس عاملہ میں شریک ہوتے رہے۔ نیز 6 – 7 مارچ 2011ء کو مسجد عبد النبی، نئی دہلی میں منعقد ہونے والی جمعیت علمائے ہند (میم) کی مرکزی مجلس منتظمہ کی میٹنگ میں نیابت صدارت کے لیے ان کا نام پیش کیا گیا، جس کو بالا تفاق منظور کر لیا گیا، پھر وہ تاحیات چھ سال جمعیت علمائے ہند (میم) کے نائب صدر رہے۔

## قلمی خدمات
### شاعری
وہ اپنے زمانے کے ان فضلائے دار العلوم دیوبند میں شامل تھے، جنھوں نے تخلیق اور شاعری کو نئی جہت اور نئے رنگ سے آراستہ کیا۔ نمونے کے طور پر ان کا یہ کلام *”نذر [[میر]]“* ملاحظہ ہو:

رت بدلے گی، پھول کھلیں گے، جام مجھے چھلکانے دو

جام مجھے چھلکانے دو، کونین کو وجد آجانے دو

تم آؤ تو سب شرمائیں، جاؤ بھی شرما نے دو

یہ بھی اگر منظور نہیں ہے، بات ہی کیا ہے جانے دو

ذرہ ذرہ سینہ کھولے، تیری طرف کیوں لپکے ہے

ہم بیچاروں کی بھی سن لو، ہم کو وہاں تک آنے دو

تم بن اپنی رین اندھیری، دور تلک سناٹا ہے

اک مرا یہ دل ہے پیاسا اور مرے پیمانے دو

بجلی چمکے، بادل گرجے، بوٹہ بوٹہ جھومے ہے

تجھ بن دیکھوں ان کی جانب جاؤ بھی بہکانے دو

* لقمان الحق فاروقی، شیخ الحدیث مدرسہ امداد الاسلام میرٹھ اپنا تاثر پیش کرتے ہوئے لکھتے ہیں:

#### ظفر بجنوری کی شاعری پر مقالۂ ایم فل
اشتیاق احمد دربھنگوی نے *”چند منتخب علمائے دیوبند کی شاعری کا تجزیاتی مطالعہ“* کے عنوان سے اپنا مقالۂ ایم فل پیش کیا تھا، مقالہ جن شخصیات کی شاعری پر مشتمل تھا، ان میں ریاست علی ظفر بجنوری بھی شامل تھے۔

#### ترانۂ دار العلوم دیوبند
دار العلوم دیوبند کے لیے لکھا ہوا تاریخی ترانہ ان کا ایک ادبی شاہکار ہے، جس کے بعض اشعار یہاں نقل کیے جاتے ہیں:
;مطلع:
یہ علم و ہنر کا گہوارہ، تاریخ کا وہ شہ پارہ ہے

ہر پھول یہاں اک شعلہ ہے، ہر سرو یہاں مینارہ ہے

;بعض منتخب اشعار:
کہسار یہاں دب جاتے ہیں، طوفان یہاں رک جاتے ہیں

اس کاخِ فقیری کے آگے، شاہوں کے محل جھک جاتے ہیں

ہر بوند ہے جس کی امرِت جل، یہ بادل ایسا بادل ہے

سو ساگر جس سے بھر جائیں، یہ چھاگل ایسا چھاگل ہے

یہ صحن چمن ہے برکھا رت، ہر موسم ہے برسات یہاں

گلبانگ سحر بن جاتی ہے، ساون کی اندھیری رات یہاں

اسلام کے اس مرکز سے ہوئی تقدیس عیاں آزادی کی

اس بام حرم سے گونجی ہے، سو بار اذاں آزادی کی

اس وادی گل کا ہر غنچہ، خورشید جہاں کہلایا ہے

جو رند یہاں سے اٹھا ہے، وہ پیر مغاں کہلایا ہے

;مقطع:
یوں سینۂ گیتی پر روشن، اسلاف کا یہ کردار رہے

آنکھوں میں رہیں انوار حرم، سینے میں دل بیدار رہے

### تصانیف
ان کی تصانیف کے نام ذیل میں درج ہیں:
* *ایضاح البخاری* (جس کی تفصیل ایضاح البخاری کی ترتیب کے تحت درج ہے۔)
* *[[مجلس شوریٰ دار العلوم دیوبند|شوریٰ]] کی شرعی حیثیت*
* *نغمۂ سحر* (یہ ان کا شعری مجموعہ ہے؛ جو پہلی بار 1396ھ/1976ء میں اور دوسری بار 1422ھ/2001ء میں شائع ہوا)۔
* *مقدمۂ تفہیم القرآن کا تنقیدی و تحقیقی جائزہ*
* *تسہیل الاصول* (نعمت اللہ اعظمی کی شرکت قلم کے ساتھ اصول فقہ پر ایک ایسی کتاب؛ جو دار العلوم دیوبند سمیت؛ موجودہ درس نظامی والے بے شمار مدارس میں داخل نصاب ہے۔)
* *خلاصۃ التفاسیر* - انھوں نے اپنی نگرانی میں فتح محمد تائب لکھنوی (متوفی: 1342ھ/1923ء) کی خلاصۃ التفاسیر کی تدوین و تحقیق اپنے شاگرد عبد الرزاق قاسمی امروہی، استاذ دار العلوم دیوبند سے کروائی۔
* *[[کشاف اصطلاحات الفنون و العلوم|کشاف اصطلاحات الفنون]]* - انھوں نے اپنی نگرانی میں محمد عارف جمیل مبارک پوری، مدیرِ مجلہ الداعی سے پھر محمد اشرف عباس قاسمی سے اس کتاب کی تصحیح و مراجعت کروائی۔
* *کلیاتِ کاشف* - انھوں نے عثمان کاشف الہاشمی راجو پوری (ولادت: 1933–2015ء) کا مجموعۂ کلام؛ اپنے تدوین و اشراف کے ساتھ اپنے شاگرد اشتیاق احمد قاسمی دربھنگوی، استاذ دار العلوم دیوبند سے مرتّب کروائی۔

## وفات اور پس ماندگان
ظفر بجنوری کا انتقال 23 شعبان 1438ھ بہ مطابق 20 مئی 2017ء بہ روز سنیچر صبح صادق سے قبل ہوا، نماز جنازہ احاطۂ مولسری، دار العلوم دیوبند میں جمعیت علمائے ہند میم کے سابق صدر محمد عثمان منصور پوری نے پڑھائی اور قاسمی قبرستان میں تدفین عمل میں آئی۔

پس ماندگان میں تین بیٹے ہیں: محمد سفیان قاسمی، محمد عدنان قاسمی اور محمد سعدان قاسمی (مرحوم)۔

## حوالہ جات

## کتابیات

* 
* 
* 
* 
* 
* 

زمرہ:1940ء کی پیدائشیں
زمرہ:2017ء کی وفیات
زمرہ:بھارت کے سنی علما
زمرہ: بجنور کی شخصیات
زمرہ:دار العلوم دیوبند کا تدریسی عملہ
زمرہ:دیوبندی شخصیات
زمرہ:جامعہ علی گڑھ کے فضلا
زمرہ:دار العلوم دیوبند کے فضلا